Amper-bruidegom sterf maande ná plaasaanvalJohan van Wyk en Hanli Barnard (Foto: Facebook) Johan van Wyk (41), wie se troue met Hanli Barnard reeds twee keer uitgestel is weens komplikasies ná hy tydens ŉ plaasaanval geskiet is, is Dinsdag oorlede. Van Wyk, die bestuurder van ŉ hoenderplaas in die Lanseria-omgewing in Gauteng, is op 11 November geskiet toe aanvallers toegeslaan het. Verskeie skote is gevuur en hy is nege keer getref. Van Wyk was ŉ wewenaar met twee kinders en sy verloofde, Hanli, het ook twee kinders van haar eie. Hanli en die kinders was teenwoordig toe hy geskiet is. Die gesin was op pad om aan te sit vir ete, toe vier gewapende aanvallers toegeslaan het. Die aanvallers het met televisiestelle, skootrekenaars en selfone gevlug. Hanli het aan Maroela Media bevestig hulle sou aanvanklik op 15 Desember getrou het, maar die seremonie is uitgestel weens Johan se gesondheid. Hulle het toe op 15 Junie besluit, maar Johan is net enkele dae voor die groot dag, op 11 Junie, weer in die Helen Joseph-hospitaal opgeneem in ŉ kritieke toestand. “Ek weet daar is ‘n groter plan,” het Hanli bygevoeg.